लेकिन आज भाजपा में कौन है, जो मोदी तो मोदी, अमित शाह के सामने भी मुंह खोल कर बात कर सकता हो? भाजपा को भाजपा बनाने वाले अटल बिहारी वाजपेयी आज कुछ बोल पाते तो लालकृष्ण आडवाणी और मुरली मनोहर जोशी जैसे पुरोधाओं की ज़ुबान पर पड़े तालों को कोस रहे होते। राजनाथ सिंह और सुषमा स्वराज जैसे पराक्रमियों की क़दमताल पर लानत भेज रहे होते। अरुण जेटली को अपने प्रधानमंत्री और पार्टी-अध्यक्ष को खरी सलाह देने की सलाह दे रहे होते। सामूहिक प्रतिभा का भाजपा में अकाल नहीं है, लेकिन उसे मोदी ने इतना भोथरा बना दिया है कि वह अर्थहीन हो गई है। ऐसा करने का नतीजा क्या होता है, यह आम आदमी पार्टी के पतन से समझें। दनदनाते हुए छाने के बाद अगर वह अरविंद केजरीवाल के चंगुल में इस तरह न समा गई होती तो इतनी जल्दी अंतिम हिचकियां नहीं ले रही होती। हल्ला बोल कर एकबारगी कब्ज़ा कर लेने भर से कोई राजनीतिक दल दीर्घजीवी नहीं हो जाता है।